**Ministru kabineta noteikumu projekta „Grozījumi Ministru kabineta 2012.gada 31.jūlija noteikumos Nr.523 „Noteikumi par budžeta pieprasījumu izstrādāšanas un iesniegšanas pamatprincipiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 31.jūlija noteikumos Nr.523 „Noteikumi par budžeta pieprasījumu izstrādāšanas un iesniegšanas pamatprincipiem”” (turpmāk – noteikumu projekts) sagatavots saskaņā ar:  - Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai pasākuma Nr. 25.1. otro apakšpunktu “Pilnveidot likuma "Par valsts budžetu 2017.gadam" un turpmāko gadskārtējo valsts budžeta likumu paskaidrojumus, veicinot budžeta uztveramību, pārskatāmību, kā arī palielinot budžeta izdevumu sasaisti ar attīstības plānošanas dokumentos noteiktajām prioritātēm un mērķiem”;  - Valsts kontroles revīzijas Nr.2.4.1-39/2014 ietvaros izteikto ieteikumu Nr. 5.1. “Izvērtēt gadskārtējā un vidēja termiņa valsts budžeta likumā iekļaujamās informācijas detalizācijas pakāpi, un situācijā, ja esošā detalizācijas pakāpe netiks atzīta par lietderīgu un budžeta uztveramību nodrošinošu, ierosināt atbilstošus grozījumus normatīvajos aktos, vienlaikus nosakot normatīvajos aktos detalizācijas pakāpi, kādā informācija par valsts budžeta līdzekļiem ir uzskaitāma ministriju un iestāžu līmeni”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir pilnveidot budžeta paskaidrojumus, lai tie būtu pārskatāmi, kā arī sniegtu sabiedrībai uztveramu informāciju par budžetu kā politikas realizācijas instrumentu.  Noteikumu projekts paredz precizēt ministriju un citu centrālo iestāžu budžeta pieprasījumos vidējam termiņam iesniedzamo informāciju, kas tiks izmantota budžeta paskaidrojumu izdevumu sadaļas sagatavošanā. Papildus tiks uzlabota budžeta dokumentācijas uztveramība, samazinot budžeta paskaidrojumos esošās tehniskās informācijas apjomu, tādējādi mazinot administratīvo slogu.  Lai sniegtu priekšstatu par izdevumu sadalījumu pa valdības funkcijām, turpmāk budžeta paskaidrojumos lielāks uzsvars tiks likts uz izdevumu atspoguļošanu atbilstoši COFOG *(Classification of the Functions of Government)* klasifikatoram. Klasifikatorā norādītais izdevumu sadalījums var tikt izmantots kā informācijas avots par kādas noteiktas politikas īstenošanas izdevumu apjomu starpnozaru līmenī.  1. Noteikumu projekta paskaidrojumu veidlapa Nr.7(pb) „Paskaidrojums par ministrijas (citas centrālās valsts iestādes) valsts pamatbudžeta līdzekļu pieprasījumu vidējam termiņam” (17.pielikums) un jaunizveidotā veidlapa Nr.7(LM) „Paskaidrojums par Labklājības ministrijas valsts pamatbudžeta un valsts speciālā budžeta līdzekļu pieprasījumu vidējam termiņam” (18.pielikums) tiks papildinātas ar šādām sadaļām:  1.1. ministrijas vai citas centrālās valsts iestādes (turpmāk – ministrija) atbildībā esošās darbības jomas, kurās tiek īstenota noteikta politika vai darbības virziens. Šī informācija aizstās pašreiz budžeta paskaidrojumos sniegto informāciju par ministrijas funkcijām. Ministrijas definējamās darbības jomas var balstīties gan uz nolikumu, gan Ministru kabineta 2015.gada 28.aprīļa instrukciju Nr.3 “Kārtība, kādā izstrādā un aktualizē institūcijas darbības stratēģiju un novērtē tās ieviešanu”, un atbilstoši iestādes specifikai tās var tikt formulētas vispārīgāk vai konkrētāk (nekā abos minētajos dokumentos). Turpmāk paskaidrojumos katrai formulētai darbības jomai būs jāizstrādā politikas (vai darbības virziena) un resursu vadības karte (turpmāk – Karte). Formulējot darbības jomas un izstrādājot tām Kartes ir primāri jānodrošina mērķis – sniegt sabiedrībai iespējami aptverošāku un raksturojošāku priekšstatu par nozares darbu sabiedrības interesēs un ieguldītajiem resursiem.  1.2. ministrijas galvenie plānotie pasākumi n+1 gadam. Šie pasākumi var izrietēt no Valdības rīcības plānā, ministrijas darba plānā n+1 gadā plānotiem pasākumiem, tie var būt būtiskākie pasākumi, kuru īstenošana plānota politikas plānošanas dokumentos, pasākumi, kuri plānoti jaunajās politikas iniciatīvās vai kuriem piešķirts papildu finansējums, optimizācijas pasākumi vai no ministrijas darbības stratēģijas izrietoši pasākumi. Šie pasākumi var tik formulēti pēc līdzīga principa kā publiskajos gada pārskatos tiek formulēta sadaļa par nākamajā gadā plānotajiem pasākumiem. Šīs informācijas mērķis ir formulēt ministrijas īsu uzrunu/vēstījumu sabiedrībai un sniegt priekšstatu par attiecīgā budžeta gada svarīgākajiem veicamajiem darbiem;  1.3. politikas un resursu vadības kartes (valsts budžeta izdevumu pārskatīšanas sarunās ar nozaru ministrijām lietots nosaukums “mērinstrumentu panelis”), par katru anotācijas 1.1.punktā minēto formulēto darbības jomu. (Ja darbības jomā netiek īstenota politika, tad nosaukumā lieto „darbības virziena un resursu vadības karte”.) Attiecīgi katrai jomai tiks definēts mērķis (kam būtu jāizriet no attīstības plānošanas dokumentiem vai normatīvajiem aktiem), svarīgākie sasniedzamie un mērāmie rezultāti un norādīti ieguldītie resursi. Tādējādi budžeta dokumentācijā tiks veidota sasaiste starp sasniedzamajiem politikas mērķiem un rezultātiem un valsts budžeta izdevumiem – Kartes sniegs priekšstatu par rezultātu sasniegšanā ieguldītajiem resursiem. Lai turpmāk nodrošinātu iespēju analizēt Kartēs norādītos plānotos finansiālos rādītājus un šo rādītāju izpildi un sasaistīt to ar jau pastāvošo budžeta struktūru, ieteicams katru ieguldījuma rādītāju (programmu (apakšprogrammu) izdevumi, amata vietas) attiecināt ne vairāk kā uz vienu Karti – t.i., veidot Kartes tā, lai nebūtu nepieciešams vienu programmu (apakšprogrammu) sadalīt starp vairākām kartēm. Turpretī vairāku programmu (apakšprogrammu) attiecināšana uz vienu Karti ir pieļaujama. Tādējādi informācija par Kartēs norādīto plānoto ieguldījumu faktisko izpildi būtu iegūstama bez papildus iekšējās analītikas veikšanas, izmantojot jau esošo budžeta izpildes informāciju. Ja tomēr ministrija uzskata, ka programma (apakšprogramma) ir iesaistīta vairāk kā vienas darbības jomas politikas rādītāju sasniegšanā, tad ministrija var veikt šādas darbības:  - pārskatīt attiecīgās programmas (apakšprogrammas) saturu un sadalīt to (divās vai vairākās) programmās (apakšprogrammās), lai izpildītos augstāk minētais, ka katra atsevišķa programma (apakšprogramma) attiecināma ne vairāk kā uz vienu Karti;  - ņemot vērā darbības jomas specifiku, nodrošināt programmas (apakšprogrammas) rādītāju (izdevumu un cilvēkresursu) sadalīšanu starp vairākām Kartēm, uzturot kvalitatīvu un salīdzināmu informāciju par plānotajiem un faktiskajiem ieguldījuma rādītājiem (piemēram, ES vai citu ĀFP projektu līmenī vai pasākumu līmenī);  1.4. tabula “Jaunajām politikas iniciatīvām vai citiem prioritāriem pasākumiem papildu piešķirtais finansējums no n+1 līdz n+3 gadam”. Termins “citi prioritārie pasākumi” aptver visus citus pasākumus, kas nav jaunās politikas iniciatīvas Ministru kabineta 2012.gada 11.decembra noteikumu Nr. 867 izpratnē un kam ir piešķirts papildu finansējums. Tie var būt neatliekamie pasākumi, Saeimas otrā lasījuma atbalstītie pasākumi u.tml. Šī tabula ir balstīta uz budžeta paskaidrojumos jau šobrīd esošo tabulu par jaunajām politikas iniciatīvām, taču informācija par izdevumiem tiek papildināta ar jauno politikas iniciatīvu un citu prioritāro pasākumu īstenošanas rezultātā sagaidāmiem darbības rezultātiem un to rezultatīvajiem rādītājiem, lai sniegtu sabiedrībai priekšstatu par līdzekļu izlietojumu. Sagaidāmos darbības rezultātus un to rezultatīvos rādītājus aizpilda tikai tām jaunajām politikas iniciatīvām un citiem prioritāriem pasākumiem, kuriem ir atbalstīts finansējums vismaz trijiem gadiem (savukārt īstermiņa pasākumu rezultāts pēc būtības jau ir ietverts pasākumu nosaukumā). Atbilstoši spēkā esošajam normatīvajam regulējumam, ministrijas jau tagad norāda sagaidāmos darbības rezultātus savos jauno politikas iniciatīvu pieprasījumos. Līdz ar to, ja pieprasījums tiek atbalstīts pilnā apmērā, tad paskaidrojumos norāda rezultatīvo rādītāju vērtības no jauno politikas iniciatīvu pieprasījumiem, bet, ja atbalstītais papildu finansējums atšķirsies no pieprasītā finansējuma, tad ministrija precizēs rezultatīvo rādītāju plānotās vērtības atbilstoši akceptētajam papildu piešķīrumam. Noteikumu projekts paredz arī to, ka pēc budžeta likumprojekta izskatīšanas Saeimā otrajā lasījumā, šajā tabulā būs jāiekļauj visi atbalstītie Saeimas otrā lasījuma priekšlikumi;  1.5. tabula “Budžeta optimizācijas pasākumi no n+1 līdz n+3 gadam”. Arī šī tabula balstās uz budžeta paskaidrojumos jau šobrīd esošo tabulu par optimizācijas pasākumiem, informāciju par finansējuma izmaiņām papildinot ar norādītiem optimizācijas pasākumu īstenošanas rezultātā sagaidāmiem darbības rezultātiem un to rezultatīvajiem rādītājiem, ja tos ir iespējams nodefinēt. Šīs informācijas mērķis ir sniegt sabiedrībai priekšstatu par to, kas netiks izdarīts, kādi pasākumi netiks īstenoti, vai kādi pasākumi tiks īstenoti efektīvāk optimizācijas pasākumu rezultātā.  2. Noteikumu projekta paskaidrojumu veidlapās Nr.7(pb) „Paskaidrojums par ministrijas (citas centrālās valsts iestādes) valsts pamatbudžeta līdzekļu pieprasījumu vidējam termiņam” (17.pielikums) un veidlapā Nr.7(LM) „Paskaidrojums par Labklājības ministrijas valsts pamatbudžeta un valsts speciālā budžeta līdzekļu pieprasījumu vidējam termiņam” (18.pielikums) turpmāk nebūs jāietver šāda veida informāciju:  2.1. dublējoša informācija par vairākiem finanšu rādītājiem, kura jau tiek atspoguļota likuma par valsts budžetu pielikumos – resora kopsavilkuma finansiālo rādītāju tabulas, resora kopsavilkuma finansiālie rādītāji sadalījumā pa valsts pamatfunkciju bloku un ES projektu bloku, budžeta programmu (apakšprogrammu) atsevišķie finansiālie rādītāji;  2.2. finanšu rādītāji, amatu vietu skaits un darbības rezultatīvie rādītāji par n-3 un n-2 gadiem, lai mazinātu detalizācijas pakāpi un lai informācija būtu pārskatāmāka, kā arī mazinot administratīvo slogu;  2.3. informācija par ministriju sniegtajiem skaidrojumiem par apropriāciju apmēra izmaiņām n gadā pēc sākotnējā plāna pieņemšanas, jo par apropriāciju apmēra izmaiņām Saeima tiek regulāri informēta budžeta izpildes procesā;  2.4. budžeta programmu (apakšprogrammu) sadaļā informācija par sasaisti ar spēkā esošajiem attīstības plānošanas dokumentiem, jo Kartēs katrā jomā tiks nosaukts svarīgākais mērķis, rezultatīvie rādītāji un rezultāti, kas izrietēs no attīstības plānošanas dokumentiem vai normatīvajiem aktiem. Šeit ir svarīgi uzsvērt, ka Kartē norādāmiem politikas rezultatīvajiem rādītājiem ir patiešām jāizriet no attīstības plānošanas dokumentiem (t.sk. stratēģijām) vai normatīvajiem aktiem, lai nodrošinātu budžeta plānošanas un politikas plānošanas sasaisti;  2.5. informācija par ministrijas programmu (apakšprogrammu) procentuālo īpatsvaru ministrijas kopējos izdevumos;  2.6. tiek vienkāršota, saīsināta un sistematizēta informācija par finansiālo rādītāju izmaiņām, salīdzinot n+1 gada projektu ar n gada plānu – turpmāk netiks skaidrotas resursu izmaiņas un finansēšanas pozīciju izmaiņas (jo šīs izmaiņas primāri seko izmaiņām izdevumos), izņemot gadījumus, ja finansēšanas pozīcijas ir tiešā veidā vērstas uz programmas (apakšprogrammas) mērķa sasniegšanu (rādītāji “Aizņēmumi”, “Aizdevumi”, “Akcijas un cita līdzdalība komersantu pašu kapitālā”). Savukārt, informācija par izdevumu izmaiņām tiks sistematizēta tā, lai viena pasākuma izmaiņas tiktu skaidrotas paskaidrojumos vienreiz un vienuviet, novēršot pašreizējo situāciju, kad pasākuma samazinājums un palielinājums tiek skaidroti atsevišķās sadaļās, lai arī pēc būtības izmaiņas nenotiek. Turpmāk ministrijām nebūs jānorāda izmaiņu sadalījums pa izdevumu ekonomiskās klasifikācijas kodiem, tādējādi uzsvars tiks likts uz pasākuma būtības aprakstu. Tā kā saskaņā ar 2016. gada 31. maija Ministru kabineta sēdes protokola Nr.26 39.§ 23.punktā paredzēto apakšpozīcija “Atalgojums” vairs netiks izdalīta valsts budžeta likuma struktūrā, tad arī paskaidrojumu veidlapu Nr.7(pb) un Nr.7(LM) tabulā “Finansiālie rādītāji no n-1 līdz n+3 gadam” rādītājs *“t.sk. atalgojums, euro”* turpmāk netiks atspoguļots.  3. Noteikumu projekta paskaidrojumu veidlapā Nr.7(pb) „Paskaidrojums par ministrijas (citas centrālās valsts iestādes) valsts pamatbudžeta līdzekļu pieprasījumu vidējam termiņam” (17.pielikums) un veidlapā Nr.7(LM) „Paskaidrojums par Labklājības ministrijas valsts pamatbudžeta un valsts speciālā budžeta līdzekļu pieprasījumu vidējam termiņam” (18.pielikums) jau šobrīd esošā informācija par izdevumiem un to izmaiņām pa gadiem, vidējo amata vietu skaitu, vidējo atlīdzību tiks pārstrukturēta. Turpmāk šī informācija paskaidrojumos tiks atspoguļota kompaktākā veidā.  4. Noteikumu projekta paskaidrojumu veidlapas Nr.8 "Jauno politikas iniciatīvu un citu prioritāru pasākumu saraksts vidējam termiņam" (19.pielikums) un veidlapas Nr.9 "Optimizācijas pasākumu un reformu saraksts vidējam termiņam" (20.pielikums) tabulas tiks papildinātas ar kolonu “Funkciju klasifikācijas kods”, lai varētu veikt minēto pasākumu uzskaiti un analīzi dalījumā pa funkciju klasifikācijas kodiem.  5. Noteikumu projekts papildināts ar veidlapu Nr.9.1 “Reformas no n+1 līdz n+3 gadam” (20.1pielikums), kur ministrijas sniedz skaidrojumu par Ministru kabineta, Ministru prezidenta, vai konstitucionālo iestāžu apstiprinātām reformām no n+1 līdz n+3 gadam, kam gadskārtējā valsts budžeta likuma projektā tiek plānots finansējums. Tabulā norāda reformas īstenošanai nepieciešamo finansējumu (papildu piešķīrumus un arī finansējuma iekšējās pārdales, ja tādas tiek veiktas), kā arī sniedz skaidrojumu par reformas ietekmi un kompensējošiem pasākumiem (sagaidāmā ieguvuma un samazinājuma ietekmes apraksts).  6. Darba likuma regulējums neparedz darbinieku dalīšanu "štata un ārštata darbiniekos", bet gan paredz normālu darba laiku, nepilnu darba laiku, beztermiņa un terminētas darba tiesiskās attiecības (piemēram, sezonas darbiem). Arī Valsts un pašvaldību institūciju amatpersonu un darbinieku atlīdzības likums” (turpmāk – Atlīdzības likums) neparedz šādu dalījumu. Valsts pārvaldē nodarbināti ir ierēdņi un darbinieki, kas tiek iekļauti iestādes amatu sarakstā. Ministru kabineta 2010.gada 21.jūnija noteikumos Nr. 541 “Noteikumi par valsts un pašvaldību institūciju amatpersonu un darbinieku atlīdzības uzskaites sistēmu” (turpmāk – Atlīdzības uzskaites sistēma) no 2016.gada 27.maija ir stājušies spēkā grozījumi, kas nosaka ka iestādes kopējam amata vietu skaitam, kas tiek uzrādīts Atlīdzības uzskaites sistēmā ir jābūt vienādam ar amata vietu skaitu, kas norādīts ar iestādes vadītāja parakstu apstiprinātajā amatu sarakstā konkrētajā pārskatu periodā.  Normatīvais regulējums, kurā tiek izmantots termins “ārštata” ir tikai Ministru kabineta 2004.gada 18.maija noteikumi Nr.495 “Noteikumi par Ministru kabineta locekļa ārštata konsultatīvā darbinieka statusu un kompetenci”. Lai turpmāk korekti un precīzi izmantotu jēdzienu “ārštata darbinieks” saskaņā ar spēkā esošajiem normatīvajiem aktiem, tiek precizēta 33.pielikuma veidlapa Nr. 20 “Valsts budžeta programmu (apakšprogrammu) atlīdzības pieprasījums n+1 gadam”:  - tiek papildināta ar jaunu piezīmi, kas nosaka – par ārštata darbiniekiem uzskatāmi tie strādājošie, kas pieņemti darbā saskaņā ar Ministru kabineta 2004.gada 18.maija noteikumiem Nr.495 “Noteikumi par Ministru kabineta locekļa ārštata konsultatīvā darbinieka statusu un kompetenci”;  - 3.sadaļas nosaukums tiek izteikts šādā redakcijā: “3. Atlīdzība par ārštata darbinieku un uz līgumattiecību pamata nodarbināto, kas nav amatu sarakstā, pakalpojumiem”;  - piektās kolonnas nosaukumā vārds “pieprasījums” aizstāts ar vārdu “projekts”. |
| 3. | Projekta izstrādē iesaistītās institūcijas | Budžeta paskaidrojumu pilnveidošanas jautājums tika apspriests ar nozaru ministrijām valsts budžeta izdevumu pārskatīšanas procesā. Pamatojoties uz Finanšu ministrijas ieteikumiem, nozaru ministrijas izstrādāja piemērus savu politiku/darbības jomu mērinstrumentu paneļiem (noteikumu projektā tās ir politikas un resursu vadības kartes), kas tika analizēti un veiksmīgākie piemēri tika izmantoti par pamatu šī noteikumu projekta izstrādei. Finanšu ministrija š.g. 7. un 11. jūlijā organizēja tikšanās ar nozaru ministriju un citu centrālo valsts iestāžu ekspertiem par likumprojekta "Par valsts budžetu 2017.gadam" paskaidrojumu sagatavošanu pilnveidotā saturā un izskatā. Tādējādi nozaru ministrijas jau ir praktiski strādājušas pie noteikumu projektā paredzētajām novitātēm un ir sniegušas ieguldījumu jaunā budžeta paskaidrojumu modeļa izstrādei. Finanšu ministrija projekta izstrādē iesaistīja arī savas padotības iestādes, lai nodrošinātu ierosināto izmaiņu optimālāku praktisku pielietojumu. |
| 4. | Cita informācija | Noteikumu projektā ietverto regulējumu paredzēts piemērot jau sagatavojot likumprojekta “Par valsts budžetu 2017.gadam” paskaidrojumus. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un citu centrālo valsts iestāžu darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts sagatavots, lai pilnveidotu budžeta paskaidrojumus un tie būtu pārskatāmi, kā arī sniegtu sabiedrībai uztveramu informāciju par budžetu kā politikas realizācijas instrumentu. Tādējādi lēmuma pieņēmējiem budžeta sagatavošanas procesā informācija būs pieejama pietiekošā detalizācijas pakāpē un sabiedrība gūs skaidru priekšstatu par budžeta līdzekļu izlietojumu. Tiks uzlabota budžeta dokumentācijas uztveramība, samazinot budžeta paskaidrojumos esošās tehniskās informācijas apjomu, tādējādi turpmākajos gados mazinot slogu budžeta pieprasījumu sagatavotājiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par projekta izstrādi tika publicēta Finanšu ministrijas mājas lapā sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Ministrijas un citas centrālās valsts iestādes, kas izstrādā un iesniedz Finanšu ministrijā budžeta pieprasījumus vidējam termiņam. |
| 2. | Projekta izpildes ietekme uz pārvaldes funkcijām | Projekta izpildi paredzēts nodrošināt esošo funkciju ietvaros. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 4. | Cita informācija | Nav |

*Anotācijas III - V sadaļa – projekts šīs jomas neskar.*

Finanšu ministre D.Reizniece-Ozola

15.08.2016 16:27

I.Klinsone

67095531, ieva.klinsone@fm.gov.lv